Zuma in ‘goeie bui, soos altyd’Oudpres. Jacob Zuma en Carl Niehaus. (Foto: Twitter) Jacob Zuma se seun Edward het die situasie ná die oudpresident se vonnis van tronkstraf vir minagting met ŉ oorlogsituasie vergelyk en sê daar kan nie nou kommer oor Covid-19-regulasies heers nie. Intussen het die ANC se militêre vleuel aangedui daar is mense “op pad na Nkandla” om die oudpresident te ondersteun. Die Konstitusionele Hof het die voormalige leier Dinsdag 15 maande tronkstraf opgelê vir minagting van ŉ hofbevel om voor die Zondo-kommissie na staatskaping te getuig. Edward Zuma het woedend gereageer en gesê watter besluite wetstoepassingsagentskappe ook al neem, hulle hom “eers sal moet doodmaak” voor dit uitgevoer sal kan word. “Ek herhaal, niemand gaan Zuma tronk toe neem voor ek sterf nie … Hulle sal verby my moet kom, wat beteken ek is bereid om my lewe vir pres. Zuma af te lê. Hulle gaan hom nie tronk toe neem terwyl ek nog lewe nie. “Dit is iets wat ek gaan doen. Dit is iets wat ek lankal bereid is om te doen,” het Edward Zuma ná afloop van die uitspraak gesê. Die voormalige president het voorheen al self gesê hy is bereid om tronk toe te gaan, eerder as om aan die bevel te voldoen. Dit klink ook nie of die jongste verwikkelinge Zuma veel pla nie. Carl Niehaus, woordvoerder van die Umkonto weSizwe-​militêreveteranevereniging (MKMVA) en ŉ vertroueling van Zuma, het aan Maroela Media gesê Zuma “is in ŉ goeie bui, soos altyd”. Edward Zuma het mense vir hul steun van die oudpresident bedank en hulle gevra om dit voort te sit. “Ons moedig mense aan om in groot getalle op te daag en pres. Zuma te ondersteun.” Byeenkomste is in hierdie stadium ingevolge die vlak 4-afsonderingsregulasies verbode. “Wat bedoel jy? Wat van Covid-19-regulasies? Jy weet ons is in ŉ oorlogsituasie hier. Ons kan nie Covid-19-beperkings oorweeg nie. As dit beteken ons sterf, dan sterf ons. En ons is bereid om te sterf,” het Edward Zuma gesê. Niehaus het Woensdagoggend gesê mense sal die oudpresident gaan ondersteun, of enigiemand nou ŉ oproep daarvoor doen of nie. “Daar is baie ongelukkigheid oor wat gebeur het,” het Niehaus met verwysing na die hofbeslissing gesê. “Ek weet van oral is daar mense op pad Nkandla toe. Hoe dit hanteer gaan word, weet ek nie. Dit is onafwendbaar dat mense daar sal opdaag.” Niehaus sê hy het kort tevore met die oudpresident gepraat. “Daar is nie veel wat hy nou kan of wil sê nie.” Hy wou egter nie sê waar Zuma hom in hierdie stadium bevind nie. Woensdag, kort ná 09:00, was daar nog geen teken van enige groot skares buite Zuma se opstal in Nkandla in KwaZulu-Natal nie. ŉ Groepie MK-veterane bewaak wel die pad na die opstal. “Ons sal wag en sien hoe die kwessie gaan uitspeel. In dié stadium is dit ŉ uitdrukking van ondersteuning en daar is niks verkeerd daarmee nie. “Die posisie van die MKMVA is duidelik en dit is dat ons pres. Zuma ondersteun. Ons het ŉ resolusie by ons laaste nasionale konferensie geneem en ons het ŉ mandaat om hom te steun.” Ingevolge die hofuitspraak het Zuma vyf dae om hom by die Nkandla- of Johannesburg-Sentraal-polisie aan te meld om sy vonnis te begin uitdien. Die tydperk verstryk Sondag. Indien hy versuim om self op te daag, het die hof gelas dat die minister van polisie of nasionale polisiekommissaris hom moet aankeer.